ddrg/super_eurlex huggingface dataset:
Virallinen lehti nro C 158 , 25/05/1998 s. 0112



KIRJALLINEN KYSYMYS E-3435/97 komissiolle esittäjä(t): Cristiana Muscardini (NI) (31. lokakuuta 1997) Aihe: Aids-lääkkeet Aidsin torjumiseen tähtäävässä tutkimuksessa on edistytty huomattavasti. Aivan äskettäin Napolin yliopiston tutkija onnistui saksalaisen tutkijaryhmän kanssa kopioimaan HIV-viruksen, joka pystyy tuottamaan vasta-aineita. Tämä on ensimmäinen askel rokotuksen löytämiseen. Kuitenkin byrokratia estää uuden sukupolven lääkkeet viivyttämällä vihreän valon näyttämistä kokeiluille. Jopa 40 000 hakemusta odottaa tällä hetkellä lupaa lääkkeiden kokeilusta vastaavissa toimistoissa. Voiko komissio laatia yhteisön direktiivin, jolla keskitetään uusien aids-lääkkeiden kokeilut perustamalla kokeiluista vastaava virasto, joka yhteensovittaa jäsenvaltioiden tutkimusjärjestelmät? Voiko komissio laatia myös direktiivin, jolla lyhennetään odotusaikoja kokeilujen myöntämiseksi? Komission jäsenen Martin Bangemannin komission puolesta antama vastaus (16. joulukuuta 1997) Aidsin ilmaantumisesta lähtien sen hoitoon tarkoitettujen lääkkeiden kehittäminen on tapahtunut useimmiten kansainvälisenä yhteistyönä etenkin lääkkeiden tehokkuuden ja turvallisuuden varmistamiseksi. Kliiniset tutkimukset toteutetaan toisinaan useissa jäsenvaltioissa sijaitsevissa sairaaloissa. Ne suoritetaan kansainvälisellä tasolla vuodesta 1990 toimineessa kansainvälisessä yhdenmukaistamiskonferenssissa (ICH) hyväksyttyjen suuntaviivojen mukaisesti. Suuntaviivoissa vahvistetaan ehdot, joilla tulevien lääkkeiden kokeilemisen on tapahduttava. Noudattaakseen sekä kansanterveyden että farmaseuttisten tuotteiden vapaan liikkuvuuden vaatimuksia ja täydentääkseen lääkkeiden markkinoille saattamista koskevaan lupaan liittyvää yhteisön lainsäädäntöä komissio on äskettäin laatinut parhaillaan keskusteltavana olevan ehdotuksen neuvoston direktiiviksi ((EYVL C 306, 8.10.1997. )). Siinä pyritään säätelemään kliinisten tutkimusten suorittamista yhteisön tasolla. Tutkimusten suorittamisessa noudatetaan pääasiassa jäsenvaltioiden noudattamia suuntaviivoja. Niihin lisätään eettisen komitean lausunto sekä määräajat tutkimusten suorittamiselle. Tällä direktiiviehdotuksella täydennetään neuvoston direktiivin 75/318/ETY liitettä, sellaisena kuin se on muutettuna komission direktiivillä 91/507/ETY ((EYVL L 270, 26.9.1991. )), sääntelemällä markkinoille saattamista koskevan lupahakemuksen tueksi toimitettujen kliinisten tutkimusten tulosten sisältöä ja esittämistä. On myös muistettava, että useimpien aids-lääkkeiden innovatiivisen luonteen vuoksi ne on hyväksytty tai hyväksytään asetuksessa (ETY) 2309/93 säädetyn yhteisön keskitetyn lupamenettelyn mukaisesti, jossa rajataan markkinoille saattamista koskevan luvan myöntämisaika enintään 210 päivään.
Virallinen lehti nro C 158 , 25/05/1998 s. 0111



KIRJALLINEN KYSYMYS E-3433/97 komissiolle esittäjä(t): Cristiana Muscardini (NI) (31. lokakuuta 1997) Aihe: Umbrian maanjäristyksestä maailman yhteiselle taideomaisuudelle aiheutuneet vahingot Komissio vahvisti äskettäin myöntävänsä 100 000 ecua Umbrian maanjäristyksen aiheuttamien vahinkojen korjaamiseen. Varat ovat peräisin Rafael-ohjelmasta, joka on yhteisön kulttuuriomaisuuden tukemiseksi tarkoitettu ohjelma. Ohjelma umpeutuu tietyiltä osin juuri näinä päivinä. Eikö komissio katso, että määräraha on varsin riittämätön vahinkojen laajuuden huomioon ottaen? Maanjäristysten voimakkuus ja ennen kaikkea päiviä myöhemmin jatkuneet seismiset liikkeet ovat niitä pahentamistaan pahentaneet. Maanjäristykset ovat vahingoittaneet sekä yksityisiä koteja että pienimuotoista paikallista kauppaa, mutta ennen kaikkea uskonnollisia rakennuksia, kuten Pyhän Fransiskuksen basilikaa Assisissa. Rafael-ohjelman tavoitteena on kulttuuriomaisuuden suojaaminen ja säilyttäminen, mutta myönnetystä määrärahasta ei voida päätellä, että komissio ottaisi täysin huomioon kyseisten rakennusten historiallisen ja taiteellisen arvon, joka on mittaamaton paitsi Italialle myös muulle maailmalle ja jota siis myös Euroopan unionin olisi tuettava. Komission jäsenen Marcelino Orejan komission puolesta antama vastaus (16. joulukuuta 1997) Vastauksena arvoisan parlamentin jäsenen kysymykseen komissio ilmoittaa myöntäneensä kulttuuriin kohdistuvien määrärahojen muodossa hätäapua 100 000 ecun arvosta. Kyseinen summa, joka ei luonnollisestikaan vastaa valtaisia tarpeita, on kohdistettu Italian viranomaisten kuulemisen perusteella Pyhän Fransiskuksen basilikan vahingoittuneiden freskojen kartoitukseen. Kyseisellä työllä on huomattavaa tieteellistä merkitystä, sillä se voi toimia arvokkaana pohjana muille vastaaville toimille Euroopan tasolla. Niinpä muiden maiden osallistuminen tähän työhön voi johtaa muihin yhteistyömuotoihin komission kanssa kulttuurin alalla ja erityisesti Rafael-ohjelman puitteissa, kunhan vain otetaan huomioon kyseisen ohjelman rajalliset resurssit. Tähän liittyen voidaan myös myöntää huomattavaa tukea rakenneluonteisen tuen muodossa. Kyseiset maanjäristykset koettelivat voimakkaasti maaseutualueita, joita komissio pitää ensisijaisen tärkeinä ja jotka tavoite 5b kattaa miltei kokonaisuudessaan. Kaksi puheena olevaa aluetta ovat esittäneet komissiolle, että tavoitteen 5b ohjelmatyötä mukautettaisiin uusiin toimintalinjoihin ja maanjäristyksen esiin nostamiin tarpeisiin. Komissio on valmis ryhtymään kumppanuuden puitteissa toimiin vahvistaakseen tavoitteen 5b yhtenäisiä ohjelma-asiakirjoja uudelleenrakennukseen tähtäävillä toimilla. Tässä yhteydessä voidaan arvioida mahdollisuuksia tukea taiteellista ja arkkitehtonista omaisuutta sekä tuotantokykyä ja maaseutukylien uudelleenrakentamista.
Virallinen lehti nro C 158 , 25/05/1998 s. 0161



KIRJALLINEN KYSYMYS P-3602/97 neuvostolle esittäjä(t): Sérgio Ribeiro (GUE/NGL) (7. marraskuuta 1997) Aihe: Itä-timorilaiset pakolaiset Itävallan Jakartan lähetystössä Syyskuun 1997 puolivälistä lähtien joukko itä-timorilaisia, mm. eräs 4-henkinen perhe, on ollut paossa Itävallan lähetystössä Jakartassa. Portugalin hallitus on ilmoittanut voivansa ottaa pakolaiset vastaan kuten he pyytävät, mutta Indonesian viranomaiset ovat kieltäytyneet myöntämästä heille lähtöviisumia, koska heidän epäillään syyllistyneen toimintaan, jonka vuoksi jo 12 muuta itä-timorilaista on vangittu. Epäillään, että näitä 12:ta itä-timorilaista on kidutettu, mikä näyttää useiden raporttien mukaan olevan Indonesian poliisin tavanomaista toimintaa. He ovat Itävallan lähetystössä juuri vankeutta ja kidutusta paossa. Indonesian viranomaiset ovat mahdollisesti painostaneet Itävallan hallitusta ja pelätään, että Itävallan isännöimän Timoria koskevan kokouksen päätyttyä tämä painostus yhä voimistuisi. Sekä Itävallan että Portugalin hallitukset ovat neuvoston jäseniä. Eikö neuvosto voisi siksi tukea Itävallan hallitusta sen vastustaessa oikeutetusti Indonesian hallituksen painostustoimia ja pyrkiä vaikuttamaan Indonesian hallitukseen siten, että Itävallan lähetystöön paenneet saisivat lähteä Portugaliin? Vastaus (12. helmikuuta 1998) Neuvosto on huolestunut Itä-Timorin tilanteesta ja seuraa sitä tiiviisti. Se on huolissaan niiden henkilöiden tilanteesta, jotka ovat tulleet Itävallan suurlähetystöön ja pyytäneet pääsyä Portugaliin. Euroopan unioni pyrkii kaikin mahdollisin tavoin tekemään Itä-Timoria koskevan kantansa tiettäväksi Indonesian hallitukselle. EU tukee edelleen toimia ja toimenpiteitä, joilla pyritään selvittämään Itä-Timorin kysymys. Ratkaisun löytäminen tähän kysymykseen on ainoa keino välttää tapaukset, joissa ihmiset hakeutuvat suojaan Jakartan ulkomaisiin lähetystöihin. Unioni on myös erityisesti ilmaissut Indonesian hallitukselle huolensa niiden itä-timorilaisten tilanteesta, jotka ovat yhä Itävallan Jakartan suurlähetystössä. Unioni toivoo, että ratkaisu saadaan aikaan nopeasti.
Virallinen lehti nro C 158 , 25/05/1998 s. 0136



KIRJALLINEN KYSYMYS E-3510/97 neuvostolle esittäjä(t): Leonie van Bladel (UPE) (14. marraskuuta 1997) Aihe: Ikääntyneiden ja vammaisten syrjintä Euroopan paikallisten viranomaisten taholta 1. Haagin hotellikorttelissa Molenstraatin ja Prinsestraatin kulmassa liikennettä kuvataan, jalankulkijat mukaan lukien, paikallisten viranomaisten toimesta videokameroilla, mikä liittyy kaupungin tietyn osan sulkemiseen moottoriliikenteeltä. Videokuvaa valvovat myös yksityiset ihmiset, nimittäin Haagissa sijaitsevan Park-hotellin henkilöstö, sillä kyseinen hotelli on antanut määrätyille moottoriajoneuvoille luvan ajaa kävelykadulla klo 11.30 ja 17.30 välisenä aikana. Tämän vuoksi ainoastaan Park-hotellin ja Paleis-hotellin asiakkaat voivat saada taksin. Eikö neuvosto ole sitä mieltä, että tämä on kansalaisten syrjintää, joka kohdistuu varsinkin niihin vammaisiin ja ikääntyneisiin, jotka ovat muiden kuin Park-hotellin ja Paleis-hotellin asiakkaita? 2. Voisiko neuvosto pyytää komissiota laatimaan direktiivejä sen takaamiseksi, etteivät yksityishenkilöt voi haitata kansalaisten ja erityisesti ikääntyneiden ja vammaisten liikkuvuutta julkisilla teillä edellä mainitun tapauksen kaltaisesti? Vastaus (26. tammikuuta 1998) Arvoisa parlamentin jäsen ymmärtänee, että neuvosto ei voi olla perillä yksittäistapauksista, jotka hän esittää kysymyksessään ja jotka liittyvät ilmeisesti paikalliseen tilanteeseen, josta on vaikeaa tehdä koko Euroopan unionin aluetta koskevia yleisiä johtopäätöksiä. Neuvosto muistuttaa, että se pitää hyvin tärkeänä vammaisten liikkumiseen liittyviä ongelmia. Tältä osin arvoisan parlamentin jäsenen huomiota kiinnitetään kahteen tekstiin, vammaisten yhtäläisistä mahdollisuuksista tehtyyn päätöslauselmaan (20.12.1996, EYVL C 12/97) ja suositukseen vammaisten pysäköintiluvasta, jonka neuvosto antanee piakkoin.
Virallinen lehti nro C 158 , 25/05/1998 s. 0009



KIRJALLINEN KYSYMYS E-2503/97 komissiolle esittäjä(t): Anne McIntosh (PPE) (18. heinäkuuta 1997) Aihe: Britannian yksityistetyille laitoksille ehdotetun Windfall-veron laillisuus Onko komissio sitä mieltä, että Britannian yksityistetyille laitoksille ehdotettu Windfall-vero on Euroopan unionin oikeuden mukaan laiton toimenpide? Jos näin on, mihin toimiin komissio aikoo ryhtyä estääkseen tämän vahingollisen veron täytäntöönpanon Britanniassa? Koska Windfall-vero aiotaan ulottaa myös Britannian lentokenttähallintoon (BAA), onko ehdotettu vero komission mielestä Euroopan laajuisia verkkoja koskevan sopimuksen 129 c artiklan tai sen hengen vastainen? Komission jäsenen Mario Montin komission puolesta antama vastaus (10. marraskuuta 1997) Komissio on tietoinen siitä, että Yhdistynyt kuningaskunta on säätänyt vähän aikaa sitten erityisveron ('Windfall tax'), jota kannetaan suhteettoman suurista voitoista, joita on syntynyt noteerattaessa pörssissä yksityistettyjä valtionyhtiöitä. Komissio muistuttaa parlamentin jäsenelle, että tällä hetkellä yhteisön oikeuden mukaan jäsenvaltiot voivat periaatteessa vapaasti vahvistaa yhtiöveroon sovellettavan verokannan ja veronkantoa koskevat säännöt edellyttäen, että perustamissopimuksessa turvattuja tasa-arvoisen ja syrjimättömän kohtelun periaatteita noudatetaan. Näin ollen komissio ei hallussaan olevien tietojen perusteella katso, että yhteisön oikeutta rikoittaisiin.
Virallinen lehti nro C 158 , 25/05/1998 s. 0091



KIRJALLINEN KYSYMYS P-3355/97 komissiolle esittäjä(t): Fernando Fernández Martín (PPE) (15. lokakuuta 1997) Aihe: Lapsiorjuus Afrikassa Togon ja Nigerian ihmisoikeusryhmät, Amnesty International ja orjuutta vastustava kansainvälinen järjestö ovat äskettäin julkaisseet raportteja, joissa vahvistetaan, että lapsiorjuus on leviämässä Afrikassa. Köyhimpien alueiden kylistä kaapataan lapsia tai heidät ostetaan omilta vanhemmiltaan orjiksi myyntiä varten. Lapsia käytetään palvelijoina, vuohipaimenina, sotilaina tai prostituoituina. Heidän elinolosuhteensa ovat usein epäinhimillisiä. Mitä mieltä komissio on tästä tilanteesta? Onko komissio ryhtynyt tai aikooko se ryhtyä mihinkään toimenpiteisiin yhteistyössä näiden valtioiden hallitusten kanssa tilanteen parantamiseksi? Komission jäsenen João de Deus Pinheiron komission puolesta antama vastaus (26. marraskuuta 1997) 1. Komissio on erittäin huolestunut lasten tilanteesta yleisesti kolmannen maailman maissa, erityisesti kaikenlaisesta hyväksikäytöstä, pakkotyöstä ja jopa orjuudesta. Se tukee Yhdistyneiden Kansakuntien ihmisoikeuskomissiolle esitettyä yhteisön kantaa. Siinä tuomitaan lapsia kohtaan tehdyt vakavat rikkomukset ja vedotaan kaikkiin lapsen oikeuksia koskevan yleissopimuksen allekirjoittaneisiin valtioihin, jotta ne ratifioivat kyseisen yleissopimuksen mahdollisimman nopeasti ja panevat sen täytäntöön varauksetta kaikkialla. Komissio palauttaa mieliin, että kaikkien on pidettävä lapsiorjuuden ja lasten seksuaalisen hyväksikäyttämisen poistamista ensisijaisen tärkeänä. 2. Komissio muistuttaa erityisesti Afrikan osalta, että ihmisoikeuksien, demokraattisten periaatteiden ja oikeusvaltion kunnioittaminen on olennainen osa tarkistettua neljättä Lomén yleissopimusta. Lapsiorjuuden kieltäminen sopii hyvin kyseiseen yhteyteen. 3. Komissio arvioi, että erityisesti koulutusta koskevat myönteiset toimenpiteet ovat ensiarvoisen tärkeitä kyseisessä yhteydessä. Komissio rahoittaa jo kehitysohjelmissa hankkeita, joilla pyritään parantamaan lasten asemaa eri maissa. Se aikoo yhteistyössä kansainvälisten elinten ja kansalaisjärjestöjen kanssa toimia samansuuntaisesti jatkossakin.
Virallinen lehti nro C 158 , 25/05/1998 s. 0020



KIRJALLINEN KYSYMYS E-2920/97 komissiolle esittäjä(t): Bertel Haarder (ELDR) (17. syyskuuta 1997) Aihe: Turvallisten alueiden luominen On käynyt ilmi, että monien EU-maiden on miltei mahdotonta kotiuttaa erityisesti Afrikan maista tulevia turvapaikan hakijoita, koska heidän kotimaissaan tai niiden naapurimaissa ei ole turvallisia alueita, joilla he voivat saada suojelua ja apua. Aikooko komissio vakavasti harkita kehitys- ja katastrofivarojen käyttöä tai etsiä uusia määrärahoja tällaisten turvallisten alueiden luomista varten? Komission jäsenen Anita Gradinin komission puolesta antama vastaus (17. marraskuuta 1997) Kehitysavun osalta komissio toteuttaa 5. kesäkuuta 1997 annettua johdonmukaisuutta koskevaa neuvoston päätöslauselmaa. Komissio etenee asiassa kutsumalla koolle jäsenvaltioiden asiantuntijoiden kokouksia, joissa ovat parhaillaan käsiteltävinä kaikki siirtolaisuuden ja kehitysyhteistyön välisiin yhteyksiin liittyvät kokonaisvaltaiset kysymykset. Tässä vaiheessa komissio ei harkitse arvoisan Euroopan parlamentin jäsenen esittämää erityistä lähestymistapaa. Humanitaarisen avun osalta komissio (Euroopan yhteisön humanitaarinen toimisto) tukee toimia, joiden tavoitteena on huolehtia sellaisten väestönsiirtojen seurauksista (pakolaiset, kotiseudultaan siirretyt ja kotiseudulleen palaavat henkilöt), jotka johtuvat luonnonmullistuksista tai ihmisten aiheuttamista suuronnettomuuksista, sekä avustaa väestöjen palautuksia kotimaahan ja niiden jälleenasettautumista alkuperämaahan siellä, missä voimassa olevissa kansainvälisissä sopimuksissa vahvistetut edellytykset toteutuvat. Tässä yhteydessä komissio tukee kiinteässä yhteistyössä paikallisten elinten kanssa myös erityisesti varusrakenteiden ja laitteistojen lyhytaikaisia kunnostus- ja jälleenrakennustoimia, joiden tarkoituksena on helpottaa avun saapumista, estää kriisin vaikutusten paheneminen ja avustaa uhreja saavuttamaan omavaraisuuden vähimmäistaso.
Virallinen lehti nro C 158 , 25/05/1998 s. 0010



KIRJALLINEN KYSYMYS E-2563/97 neuvostolle esittäjä(t): Cristiana Muscardini (NI) (28. heinäkuuta 1997) Aihe: Kaikkien kansalaisten vapaus liikkua Euroopan unionin alueella Haluan tietää, pitääkö neuvosto tarpeellisena tiedottaa Italian presidentille ja hallituksen pääministerille, että Italian voimassa oleva perustuslaki - jo lähes 50 vuoden ajan väliaikaisena pysynyt - on ristiriidassa yleisen ihmisoikeuksien julistuksen ja Maastrichtin sopimuksen vapaaseen liikkumiseen Euroopan unionin alueella oikeuttavan pykälän kanssa. Molemmat nämä sopimukset myös Italia on allekirjoittanut. Italian perustuslain kohta on myös terveen järjen vastainen. Tämän pykälän vuoksi Italian valtion televisioyhtiö RAI uhraa suuria summia lähettäessään viikoittain kalustoa ja henkilökuntaa Geneveen, jotta kuuluisa urheiluselostaja, Savoiji-sukuinen Emanuele Filiberto, voi toimia tehtävässään. Yllä mainittu perustuslain pykälä näet on tähdätty estämään häneltä, samoin kuin hänen liikemies-isältään, Savoijin Vittorio Emanuelelta, pääsyn Italiaan. Vastaus (26. tammikuuta 1998) Neuvoston tehtävänä ei ole lausua mielipidettään jäsenvaltion perustuslain säännöksestä.
Virallinen lehti nro C 158 , 25/05/1998 s. 0151



KIRJALLINEN KYSYMYS E-3570/97 komissiolle esittäjä(t): Cristiana Muscardini (NI) (13. marraskuuta 1997) Aihe: Belgian urheiluviranomaisten harjoittama kahden Italian kansalaisen vakava syrjintä Belgian ranskalainen judoseura on päättänyt jättää yhteisön kansalaisia judokilpailujen ulkopuolelle. Päätös on erityisen hämmentävä, sillä se sulkee ulkomaan kansalaiset myös judoharjoitusten ulkopuolelle, joita pidetään tavallisesti eri seuroissa, ja ulkomaalaisten jäsenyys seuroihin kielletään. Kaksi Italian kansalaista, veljekset Ermanno ja Emanuele Agostini, jotka olivat Belgian mestareita vuodesta 1984 vuoteen 1994, ovat omakohtaisesti kokeneet Belgian judoseuran ulkomaan kansalaisia kohtaan harjoittaman syrjinnän. Aikooko komissio puuttua viipymättä Belgian viranomaisten toimiin, jotta säilytettäisiin EU:n kansalaisten saavuttamat oikeudet ja suojeltaisiin demokraattisia tasa-arvoperiaatteita? Aikooko komissio antaa direktiivin, jolla tuomitaan Belgian urheiluviranomaisten harjoittama syrjintä, kun he päättivät jättää ulkomaan kansalaiset sekä kilpailujen että judoharjoitusten ulkopuolelle? Aikooko komissio antaa direktiivin, jonka avulla voitaisiin suojella monikertaisten Belgian mestareiden Agostinin veljesten uraa ja antaa heille jälleen mahdollisuus osallistua asuinvaltionsa urheiluseuran toimintaan? Komission jäsenen Pádraig Flynnin komission puolesta antama vastaus (15. joulukuuta 1997) Yhteisön kansalaisten jättäminen ranskankielisen judoseuran ulkopuolelle saattaa rikkoa yhteisön oikeutta useasta syystä. Yhteisön työntekijöille, jotka harjoittavat palkallista ammattitoimintaansa Belgian alueella, judoseuroihin ja -liittoon pääseminen on työntekijöiden vapaasta liikkuvuudesta yhteisön alueella 15. lokakuuta 1968 annetun neuvoston asetuksen (ETY) 1612/68 ((EYVL L 257, 19.10.1968. )) 7 artiklan 2 kohdassa tarkoitettu sosiaalinen etu. Tällainen etu on myönnettävä sekä työntekijöille että heidän perheenjäsenilleen. Jos kuuluminen ranskankieliseen judoseuraan on sen sijaan taloudellista toimintaa, yhteisön kansalaisten jättäminen judoseuran ja -liiton ulkopuolelle rikkoo sijoittautumisvapautta. Koska arvoisan parlamentin jäsenen ilmoittama syrjintä on saanut alkunsa yksityisen ranskankielisen liiton päätöksestä, komissio ei voi puuttua asiaan. Komissio haluaa kuitenkin huomauttaa, että EY:n perustamissopimuksen 48 ja 52 artiklaa sekä asetusta (ETY) 1612/68 sovelletaan välittömästi kansallisissa tuomioistuimissa, ja näihin säädöksiin voidaan vedota niiden oikeuksien puolustamiseksi, joita perustamissopimuksessa myönnetään yksityishenkilöille.
Virallinen lehti nro C 158 , 25/05/1998 s. 0028



KIRJALLINEN KYSYMYS E-3074/97 komissiolle esittäjä(t): Amedeo Amadeo (NI) (2. lokakuuta 1997) Aihe: Pääsy liikenteenharjoittajan ammattiin Asiani koskee ehdotusta neuvoston direktiiviksi maanteiden kansallisen ja kansainvälisen tavara- ja henkilöliikenteen harjoittajien ammattiin pääsystä sekä tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä näiden liikenteenharjoittajien sijoittautumisvapauden tehokkaan käyttämisen edistämiseksi annetun direktiivin 96/26/EY muuttamisesta (KOM(97)0025 lop. - 97/0029 SYN ((EYVL C 95, 24.3.1997, s. 66. )). Direktiiveillä 74/561/ETY ((EYVL L 308, 19.11.1974, s. 18. )), 74/562/ETY ((EYVL L 308, 19.11.1974, s. 23. )) 77/796/ETY ((EYVL L 334, 24.12.1977, s. 37. )) neuvosto on hyväksynyt toimia, joilla pyritään harmonisoimaan pääsy maanteiden liikenteenharjoittajaksi ja suosimaan alan toimijoiden vapaata sijoittautumista. Huolimatta direktiivien vaatimuksista eri jäsenvaltioissa on eroja, jotka aiheuttavat epätasapainoa ja mahdollisia kilpailun vääristymiä; ammattikoulutus ei tähän saakka ole ottanut huomioon kohderyhmänsä tarpeita.Olen tyytyväinen siitä, että komissio on painottanut ammattitaidon ja laintuntemuksen sekä kaupallisen alan tuntemuksen merkitystä ehdotetun tekstin liitteissä (osat I ja II). Pyydän, että liikenteenharjoittajien arvioinnin tekevät asianmukaiset viranomaiset, jotta taataan se, että ne vastaavat 3 artiklan I kohdassa esitettyjä vaatimuksia. Komission jäsenen Neil Kinnockin komission puolesta antama vastaus (17. marraskuuta 1997) Komission ehdotuksen tavoitteena ei ole pelkästään nostaa maanteiden tavara- ja henkilöliikenteen harjoittajien ammattiin pääsyyn liittyvien kolmen vaatimuksen tasoa, sillä ehdotuksessa esitellään myös ensimmäistä kertaa ajatus jäsenvaltioiden viranomaisten tekemistä tarkastuksista. Kyseiset tarkastukset on toteutettava joka viides vuosi kussakin tieliikennepalveluja tarjoavassa yrityksessä kaikkien kolmen vaatimuksen noudattamisen varmistamiseksi. Tämän lisäksi toisen ja kolmannen vuoden välillä on tehtävä lisätarkastus, jolla varmistetaan rahoitusta koskevan vaatimuksen noudattaminen. Komissio katsoo, että tarkastukset ovat ehdottoman tärkeitä alan standardien noudattamisen varmistamiseksi. Tarkastuksia koskeva komission ehdotus vahvistettiin talous- ja sosiaalikomitean 28. toukokuuta 1997 antamassa lausunnossa ja parlamentin ensimmäisen käsittelynsä jälkeen 17. heinäkuuta 1997 antamassa lausunnossa. Neuvosto ei ole vielä vahvistanut asiaa koskevaa yhteistä kantaansa.
Virallinen lehti nro C 158 , 25/05/1998 s. 0046



KIRJALLINEN KYSYMYS E-3158/97 komissiolle esittäjä(t): Jan Mulder (ELDR) (13. lokakuuta 1997) Aihe: Vientituen poistaminen juuston vienniltä korkean ostovoiman markkinoille Juuston vientitodistusten myöntämisjärjestelmän nykyisillä ongelmilla on kasvava kielteinen vaikutus Euroopan maitotuotealan - jonka maidon hinnat edelleen laskevat - vientimahdollisuuksiin. Eräs mahdollisuus tämän ongelman ratkaisemiseksi olisi alentaa vientitukia juuston vienniltä eräille korkean ostovoiman markkinoille tai peräti lopettaa niiden osalta tuki kokonaan. Komissio on ilmeisesti samaa mieltä, koska se on jo aikaisemmin vähentänyt eräitä vientitukia. Voiko komissio ilmoittaa miksi se ei ole (vielä) päättänyt lopettaa vientitukia Yhdysvaltain markkinoille tarkoitetun juuston vienniltä, vaikka eri tahot ovat siihen painostaneet? Komission jäsenen Franz Fischlerin komission puolesta antama vastaus (17. marraskuuta 1997) Määrällisesti ja arvollisesti merkittävimmät yhteisön juustojen vientimarkkinat ovat Yhdysvalloissa. Kuitenkin Yhdysvaltain markkinoiden merkitys vaihtelee jäsenvaltioittain. Tämä selittää eriävät mielipiteet Yhdysvaltain markkinoille tarkoitettujen juustojen vientituen poistamisesta ja komission varovaisen kannan, jota arvoisa parlamentin jäsen arvostelee. Amerikkalaisten ja eurooppalaisten toimijoiden on kuitenkin pystyttävä suunnittelemaan toimintaansa jatkossa, vaikka vientituki olisikin edelleen toimijoille epäedullinen. Lisäksi komission tehtävänä on varmistaa, että kiintiöt, joista on päätetty monenkeskeisissä peräkkäisissä neuvotteluissa (Uruguay, Tokio), käytetään mitä suurimmassa määrin hyväksi. Tämän avulla vältetään se, etteivät amerikkalaiset viranomaiset ¨yleistävän¨ järjestelmänsä perusteella sovella yhteisön kiintiöitä yhteisöön kuulumattomiin maihin.